Source: https://www.epi.sk/zz/1950-184
Timestamp: 2019-08-25 14:18:52+00:00
Document Index: 3457471

Matched Legal Cases: ['§ 1', '§ 8', '§ 9', '§ 10', '§ 3', '§ 1']

184/1950 Zb. Zákon o vydávaní časopisov a o Sväze československých novinárov | Aktuálne znenie
Hľadaj v 184/1950 ×
184/1950 Zb.
Zákon č. 184/1950 Zb.Zákon o vydávaní časopisov a o Sväze československých novinárov
(v znení č. 44/1958 Zb.)
Platnosť od 28.12.1950 do31.12.1966
Účinnosť od 25.07.1958 do31.12.1966
Vydávanie časopisov. (§ 1 - § 8)
Záverečné ustanovenia. (§ 9 - § 10)
Aktuálne znenie 25.07.1958 - 31.12.1966
o vydávaní časopisov a o Sväze československých novinárov.
Vydávanie časopisov.
(1) Poslaním tlače je napomáhať budovateľské úsilie československého ľudu a jeho boj za mier a spolupracovať na jeho výchove k socializmu.
(2) Vydávanie tlače, t. j. novín, časopisov a iných periodických publikácií (ďalej len „časopisy“) nemôže byť predmetom súkromného podnikania.
Vydávanie a rozširovanie časopisov vedie Ministerstvo informácií a osvety; ak ide o odborné časopisy, po dohode so zúčastnenými ústrednými úradmi.
(1) Oprávnenie na vydávanie časopisov možno udeliť:
1. politickým stranám Národného Frontu,
2. štátnym orgánom,
3. jednotnej odborovej organizácii,
4. vrcholným organizáciám kultúrnym, hospodárskym, záujmovým, sociálnym a telovýchovným.
(2) Ďalej možno udeliť oprávnenie na vydávanie časopisov národným a komunálnym podnikom, podnikom oprávneným na prevádzanie zahraničného obchodu, ľudovým družstvám a iným právnickým osobám a to len vtedy, ak preukážu, že vydávanie časopisov je potrebné na plnenie ich úloh dôležitého všeobecného záujmu.
(3) Oprávnenie podľa odsekov 1 a 2 udeľuje Ministerstvo informácií a osvety; ak ide o odborné časopisy, po dohode so zúčastnenými ústrednými úradmi.
Ak poruší vydavateľ podmienky, za ktorých mu bolo udelené oprávnenie na vydávanie časopisov, alebo ak sa nespravuje predpismi o vydávaní časopisov, môže mu Ministerstvo informácií a osvety toto oprávnenie odňať.
(1) Na zriadenie vydavateľského časopiseckého podniku potrebuje vydavateľ ešte osobitné povolenie Ministerstva informácií a osvety.
(2) Toto povolenie môžu dostať len vydavatelia časopisov, u ktorých sú pre zriadenie vydavateľského podniku predpoklady, zaručujúce riadny výkon tohto povolenia.
(3) O spôsobe vydávania, vedení a o poslaní časopisu rozhoduje vždy vydavateľ.
Orgány, organizácie a právnické osoby, uvedené v § 3 ods. 1 a 2, ktoré vydávajú v deň začiatku účinnosti tohto zákona časopisy alebo prevádzajú vydavateľský podnik, môžu do 3 mesiacov od uvedeného dňa požiadať o udelenie potrebných oprávnení, inak ich právo vydávať časopis alebo prevádzať vydavateľský podnik zaniká. Do vybavenia žiadosti môžu časopis ďalej vydávať poprípade vydavateľský podnik prevádzať podľa ustanovení tohto zákona.
Zodpovednosť za obsah časopisu, ktorú má dosiaľ zodpovedný zástupca časopisu, prechádza v deň, ktorý určí Ministerstvo informácií a osvety vyhláškou v Úradnom liste, na šéfredaktora alebo osobu poverenú vedením redakcie. V tejto vyhláške určí Ministerstvo informácií a osvety aj podmienky, ktoré osoba poverená vedením redakcie musí splňovať.
Sväz československých novinárov
Zabezpečovať poslanie tlače podľa § 1 ods. 1 náleží aj Zväzu československých novinárov, ktorý sa vyhlasuje za dobrovoľnú organizáciu podľa zákona č. 68/1951 Zb. o dobrovoľných organizáciách a zhromaždeniach.
(1) Platnosť strácajú všetky predpisy, ktoré odporujú tomuto zákonu, najmä zákon č. 6/1863 r. z., o tlači, zák. čl. XIV/1914 o tlači, ako i predpisy ich meniace a doplňujúce a zákon č. 101/1947 Sb., o postavení redaktorov a o Sväzoch novinárov.
(2) Nedotknuté zostávajú predpisy, podľa ktorých iné úrady alebo orgány vykonávajú pôsobnosť vo veciach periodickej tlače.